Na temelju odredbe članka 16. Odluke o javnim priznanjima Općine Jelenje (“Službene novine Općine Jelenje” broj 58/23) općinski načelnik dana 21. kolovoza 2023. objavljuje

**Javni poziv**

**za podnošenje prijedloga za dodjelu javnih priznanja Općine Jelenje u 2023. godini**

**- dodatni rok za prijave**

**I.**

Javni poziv za dodjelu javnih priznanja Općine Jelenje objavljen je na web stranicama Općine Jelenje dana 25. srpnja 2023. godine s rokom dostave prijava do 9. kolovoza 2023. g.

Budući da isti nije objavljen na oglasnim pločama Općine Jelenje, određuje se dodatni rok za dostavu ponuda od 15 dana od objave ovog poziva na web stranicama i oglasnim pločama Općine.

Prijave pristigle do 9. kolovoza 2023. smatraju se uredno dostavljenima i ne moraju se ponavljati.

**II.**

Općina Jelenje s zadovoljstvom objavljuje Javni poziv za dodjelu javnih priznanja kojima ćemo istaknuti i nagraditi iznimne pojedince, udruge i organizacije koje su dale poseban doprinos razvoju i promicanju naše Općine odnosno koji su se istaknuli svojim izvanrednim zalaganjem, djelima ili inicijativama u niže navedenim područjima.

Pozivamo sve zainteresirane građane, odnosno udruge i druge pravne osobe sa prebivalištem ili sjedištem na području općine Jelenje da podnesu prijedlog za dodjelu javnih priznanja pojedincima ili skupinama za koje smatraju da zaslužuju posebno priznanje i poticaj za daljnje djelovanje, u slijedećim kategorijama:

1. **Počasni građanin Općine Jelenje**

Počasnim građaninom Općine Jelenje može biti proglašen državljanin Republike Hrvatske ili strani državljanin koji je svojim radom, znanstvenim, društvenim ili drugim djelovanjem značajno pridonio napretku i promicanju ugleda Općine Jelenje, vrijednosti demokratskog društva i tradicija hrvatskog naroda, položaja i ugleda Općine Jelenje i njezinih odnosa s drugim gradovima u zemlji i inozemstvu.

Počasnim građaninom ne može biti proglašena osoba koja ima prebivalište u Općini Jelenje

1. **Nagrada pojedincu za životno djelo**

Nagrada pojedincu za životno djelo Općine Jelenje dodjeljuje se istaknutim pojedincima koji su svojim dugogodišnjim radom i djelovanjem ili određenim postignućem dali izuzetan doprinos u području znanosti, umjetnosti, kulture i tehničke kulture, sporta, odgoja i obrazovanja, zdravstva, socijalne srbi, gospodarstva, humanitarnog rada, promicanja mira i tolerancije, zaštite okoliša te drugim oblicima društvenog rada koji predstavlja izuzetan doprinos razvitku i ugledu Općine Jelenje.

Nagrada pojedincu za životno djelo dodjeljuje se pojedincima koji imaju prebivalište u Općini Jelenje.

1. **Nagrada pojedincu za uspjehe u prethodnoj godini**

Nagrada pojedincu za uspjehe u prethodnoj godini Općine Jelenje je javno priznanje koje se dodjeljuje pojedincima koji imaju prebivalište u Općini Jelenje, za osobna postignuća koja su od osobitog značaja za Općinu Jelenje u područjima gospodarstva, znanosti, kulture, zdravstva i socijalne skrbi, odgoja i obrazovanja, spona, tehničke kulture, zaštite okoliša te drugih javnih djelatnosti.

1. **Nagrada kolektivu za doprinos razvoju Općine Jelenje**

Nagrada kolektivu za doprinos razvoju Općine Jelenje je javno priznanje koje se dodjeljuje za postignuća u područjima gospodarstva, poduzetništva, znanosti, kulture, zdravstva i socijalne skrbi, odgoja i obrazovanja, sporta, tehničke kulture, zaštite okoliša te drugih javnih djelatnosti koji je znatno utjecao odnosno utječe na razvoj Općine Jelenje.

Nagrada kolektivu za doprinos razvoju Općine Jelenje može se dodijeliti kolektivu s područja općine Jelenje.

1. **Nagrada za najuređeniju okućnicu na području općine Jelenje**

Nagrada za najuređeniju okućnicu na području općine Jelenje dodjeljuje se vlasniku ili posjedniku nekretnine čija okućnica izgledom, originalnošću uređenja, čistoćom, opremljenošću, krajobraznim uređenjem, funkcionalnošću površine te usklađenošću s okolnim prostorom i objektom predstavlja uzor za uređenje okućnice u Općini Jelenje.

Godišnje se dodjeljuju nagrade za tri najuređenije okućnice Općine Jelenje.

1. **Nagrada najboljem učeniku Osnovne škole Jelenje-Dražice**

Nagrada najboljem učeniku Osnovne škole Jelenje-Dražice dodjeljuje se učeniku koji je završio osmi razred u godini dodjele nagrada, a kojega je Učiteljsko vijeće OŠ Jelenje-Dražice izglasalo kao učenika generacije na temelju kriterija uspješnosti u učenju, vladanju i posebnim doprinosima u promicanju odgojno-obrazovnih načela škole u godini raspisivanja javnog poziva.

1. **Nagrada najboljem srednjoškolcu s područja općine Jelenje**

Nagrada najboljem srednjoškolcu s područja općine Jelenje dodjeljuje se učeniku koji ima prebivalište na području općine Jelenje, a koji je završio srednjoškolsko obrazovanje u godini raspisivanja javnog poziva te koji se posebno istaknuo tijekom srednjoškolskog obrazovanja prosjekom ocjena, sudjelovanjem na županijskim, državnim ili međunarodnim natjecanjima te uspjehom na državnoj maturi.

**III.**

Prijedloge za dodjelu javnih priznanja iz točke II. ovog poziva može podnijeti:

* fizička osoba koji ima prebivalište na području općine Jelenje,
* pravna osoba sa sjedištem na području općine Jelenje
* udruga sa sjedištem na području općine Jelenje.

**IV.**

Prijedlog se podnosi u **pisanom obliku** i obvezno sadrži sljedeće podatke:

* ime i prezime odnosno naziv predlagatelja - prebivalište odnosno sjedište predlagatelja,
* ime i prezime odnosno naziv predloženika,
* naziv nagrade za koju se predlaže,
* pisano obrazloženje prijedloga s dokumentacijom na kojoj se obrazloženje temelji (primjerice životopis predloženika, popis objavljenih radova, novinski članci, objave s portala, rezultati natjecanja i dr.)

Uz prijedlog za dodjelu nagrade za najboljeg srednjoškolca obavezno se prilažu i:

* svjedodžbe iz kojih je vidljiv prosjek ocjena tijekom pohađanja srednjoškolskog obrazovanja
* svjedodžbu o završenom školovanju
* uvjerenje o prebivalištu na području općine Jelenje
* isprave o postignutim uspjesima na županijskim, državnim i međunarodnim natjecanjima
* isprava o rezultatima koji su ostvareni na državnoj maturi (viši nivo iz matematike, hrvatskog i engleskog jezika)

Uz prijedlog za dodjelu nagrade za najuređeniju okućnicu obvezno se prilaže i fotografija okućnice.

**V.**

Rok za dostavu prijedloga za javna priznanja je 15 dana od dana objave poziva na web stranici i oglasnim pločama Općine Jelenje (do 5. rujna 2023.) u kojem roku prijava mora prispjeti Općini.

Nepotpuni i nepravovremeni prijedlozi neće se uzeti u razmatranje.

**VI.**

Odluku o dodjeli javnih priznanja Općine Jelenje donosi Općinsko vijeće Općine Jelenje na temelju prijedloga nadležnog Odbora.

**VII.**

Prijedlozi za dodjelu javnih priznanja s obrazloženjem i potrebnom dokumentacijom dostavljaju se poštom na adresu **Općina Jelenje, Dražičkih boraca 64.,** s naznakom **“Za** **dodjelu javnih priznanja Općine Jelenje”** ili putem **pisarnice Općine Jelenje, Dražičkih boraca 64.**, **do 5. rujna 2023. godine.**

**VIII.**

Ostale informacije u vezi javnog poziva mogu se dobiti putem telefona broj 208-080 te elektroničke pošte pisarnica@jelenje.hr .

KLASA: 061-01/23-01/2

URBROJ: 2170-20-03-01/03-23-9